Cesarhanmun/geonobi-data huggingface dataset:
地名: 漆谷 (慶尚道, 都護府)
年: 1733.0

○上親鞫黃再淑等於仁政門。 初, 逆賊鎭紀亡命, 已經屢年, 購捕未得。 鎭紀之三從親再淑誘說鎭紀之婢二禮, 納其女㗡梅於禁中, 爲房子內人, 房子內人卽內人之僕也。 前此額外內人査出時, 已爲査出, 而因臺疏, 自捕廳究問。 至是判義禁宋寅明曰: "逆賊鎭紀之婢二禮, 不無端緖, 不可付之捕廳, 請鞫問。" 上曰: "黃再淑之供, 鎭紀行迹, 不無可據之端, 再淑竝上闕可也。" 問黃再淑曰: "鎭紀之子就捕翌日, 鎭紀來到其奴戍伊山家, 其族黃鎏、黃銑、黃鈗ㆍ再興ㆍ再畢ㆍ再暹等, 相聚殺鷄烹狗, 以慰其子之被捕。 鎭紀去時, 換着戍伊山弊衣袴之說, 若二禮之供, 而首尾事狀, 從實直告。" 再淑供: "鎭紀往來之說, 聞之於起石矣。" 刑問一次, 二禮與再淑面質, 二禮曰: "再昨年三月, 汝來到吾家曰: ‘汝之女息, 何不入送闕中爲內人乎?’ 吾曰: ‘豈其易乎?’ 云矣。" 再淑曰: "吾豈往汝家乎? 吾不知汝家矣。" 二禮曰: "汝豈不知吾家? 在曜金門外院洞
              鎭紀家前乎? 汝言於吾曰: ‘汝女入闕, 則於汝於吾, 俱有好事矣。’ 吾曰: ‘吾女如入送, 則或恐生事矣。’ 蓋慮臣女乃鎭紀婢子之故也。 汝曰: ‘閭家婢子, 擧皆入闕, 汝女何可不入送乎? 前頭自有好事。 若過二三年則可知。’ 云矣。" 再淑曰: "入闕之說, 吾不爲之矣。" 問二禮, 刑問一次, 二禮供: "再淑以爲: ‘數三年後, 欲爲逆賊之事, 汝女入送於闕中, 爲房子內人, 則前頭必有好事矣。’ 鎭紀則戊申翌年, 來到其奴家, 與其一族會話曰: ‘數三年後, 必有好事。’ 仍持其妻指環衣領, 而入去皆骨山, 此則聞於戍伊山。 鎭紀子息輩, 在於水原, 故鎭紀言: ‘二三年後當來。’ 云矣。 鎭紀前年來於水原, 此又聞於戍伊山。" 問起石, 起石供: "鎭紀今年四月, 自黃漆谷家來臣家, 宿一夜而去, 着僧衣剃頭, 仍往伽倻山, 饋以麥飯菁菹, 渠自以爲不食肉云矣。 二更來到, 四更還去, 自言: ‘向內浦
              伽倻山
              白巖寺。’ 其時黃漆谷在家, 而名再徵矣。 鎭紀自言: ‘爲覓糧計, 稱以齋宮僧, 將往興海。’ 云。 興海倅黃澤卽漆谷之子也。 其僧稱號環法主, 頭戴僧巾簑笠, 衣布周衣, 着草履矣。" 問戍伊山, 戍伊山供: "臣以鎭紀奴子, 居鎭紀農幕, 戊申八月, 鎭紀來到臣家留二日, 借着臣衣袴而去, 又戴氈笠, 而一家來會者, 乃連山
              黃生、富平
              黃生, 俱居洞內者矣。" 命起石、戍伊山移送捕廳。 更問二禮, 二禮供: "再淑附耳密語於臣曰: ‘鎭紀出去時有相議, 若過數年, 敗軍復起, 則吾與汝俱有好事。’ 臣女之入去闕中者, 欲探闕中說話, 或追捕鎭紀, 或竝誅鎭紀族屬說也。 入闕之路, 則因吹螺赤李姓漢, 入送於水剌間內人, 九月得爲房子矣。" 問黃再徵, 再徵供: "臣連在京中, 昨年八月往水原墓下, 今年四月出避齋舍, 仍患癘得差, 僅一望矣。 鎭紀若有逢見之事, 則食君之祿, 豈不捕納乎? 今此起石之說, 千萬孟浪。" 黃再淑與二禮面質後, 加刑一次, 供如前。 黃再徵、起石面質, 起石曰: "四月二十一日, 鎭紀豈不往來汝家乎?" 再徵曰: "鎭紀來汝家, 而轉往吾家云乎?" 起石曰: "自汝家來到吾家云矣。" 再徵曰: "來自吾家之說, 尤是虛言也。 汝兄亦知之乎?" 起石曰: "吾兄同見矣。" 再徵曰: "若招問起石之兄起先, 一如汝言, 則吾不得發明矣。 汝言皆虛妄也。"
地名: 漆谷 (慶尚道, 都護府)
年: 1780.0

○左議政徐命善啓言: "伏見嶺南御史書啓, 各庫各樣錢, 前後換錢, 合一萬兩, 而稱以婢貢上納, 送于都下富民, 料販取利, 三朔之內, 刑配者, 合爲一百五十六人, 而一竝徵贖, 或歸之私用。 加捧耗穀, 合爲二千二百餘石。 蔘封進時, 暗標門客之蔘, 密囑審藥, 視標而收之, 準給價錢六千兩于其客。 樂彬貪饕蔑法之狀, 若是狼藉, 合施當律。 撿律之低仰律文、審藥之幻弄貢蔘, 請刑推遠配。" 從之。 命善又啓言: "據御史別單, 漆谷、陰竹兩邑刑具違式。 請兩邑倅, 竝拿問定罪。" 從之。 敎曰: "疲如柒谷, 殘如陰竹, 不有朝禁, 恣意犯法。 外此各邑大且腴處, 果皆一一準守金石, 無或違越乎? 況兩守令, 一則已遞, 一則無勢。 繡衣之獨論此二邑, 得無愧於不撓不屈之意乎? 然未知何邑之漏網, 則亦不可抑斷徑勘, 而惟此典則之書, 刊布未幾, 監司犯法, 守令又犯, 今日紀綱, 可謂末如之何矣。 又況不當用棍之邑, 有此現發, 雖諉之使客所用, 而大中小棍, 竝皆造置, 尤是法外之事。 以此以彼, 監司、兵使, 若能隨現重治, 豈有是弊? 第令本道, 更加嚴飭。"
地名: 草溪 (慶尚道, 郡)
年: 1431.0

○慶尙道監司啓: "草溪郡住私婢若非一産三男, 二男物故。" 代言司啓: "一乳三男者, 贈米十石, 若二死一生, 則無賜米之例。" 上曰: "古人云: ‘一乳生三男, 賢材多。’ 此女二子雖死, 賜米不亦可乎?" 安崇善啓: "無舊例, 不可賜。" 命下禮曹議之。 本曹啓: "宜減半, 賜五石。" 從之。
地名: 草溪 (慶尚道, 郡)
年: 1473.0

○刑曹三覆啓: "金堤囚私奴柳生與在逃弟柳奉, 毆打本主義子南赫罪, 律該斬不待時, 柳奉追捕斬, 草溪囚白丁李今。安陰囚白丁破土伊、劉吾佐未刦草岾行人强盜罪, 水原囚白丁李終萬刦行人强盜罪, 律該斬不待時, 依受敎, 妻子永屬邊邑奴婢, 慶州囚奴金石三犯竊盜罪, 律該絞待時。" 竝從之。
地名: 草溪 (慶尚道, 郡)
年: 1489.0

○壬辰/受常參, 視事。 同副承旨李宗顥將刑曹三覆啓本啓: "會寧囚冶匠韓軍實、金克連等, 盜官庫甲劎, 潛賣于彼人罪, 依《大典》絞待時。 草溪囚司宰監奴金守與在逃金伊同殺流衣萬雜物奪取罪, 律該斬不待時, 在逃金伊同追捕斬。 上項各人妻子, 永屬所居邑奴婢。" 從之。
地名: 草溪 (慶尚道, 郡)
年: 1496.0

○丁酉/臺諫啓: "見群議, 但言文炯無顯過, 無有稱其才德者, 其不合三公可知, 請從臣等之言。 奉保夫人族親從良事, 借有前例, 若妨事體, 則固當改之。 今私賤背其主, 投托於人, 大關風敎, 請亟收成命。" 大司諫李堪啓: "臣聞, 前草溪郡守柳仁洪妾, 奸仁洪奴。 仁洪之女覺之, 妾乃刺殺其女, 以滅其口, 此實非常之變, 故敢啓。" 承旨宋軼啓: "此誠大變。 仁洪赴任時, 帶去奴子及其妾, 令義禁府急速捕鞫, 無使逃匿。" 傳曰: "文炯事, 若求才德兼備者而用之, 則其將借人於他邦乎? 從良事, 奉保非擅啓也, 予欲施恩, 而使之書來耳。 卿等請問奉保夫人, 是欲問我也。 人君不得行一時之特恩乎? 若必事事而沮之, 則將使人君不得有爲, 而臣自爲之。" 傳于李堪曰: "今聞所啓, 予甚愕然。 卽令禁府捕鞫。" 臺諫更啓: "十室之邑, 必有忠信, 況以一國之大, 而謂無其人可乎? 雖未得才全德備如周、召之輩, 豈無優於文炯者乎? 近日六卿之議, 或但云久立於朝, 無顯顯過失而已, 其不滿人意可知。 或云未可謂國人皆賢, 或云素無物望, 非廊廟之器, 其不合三公可知。 夫三公統六卿, 以三公而不容於六卿之淸議, 殿下雖欲强相之, 文炯何面目就職乎? 請速罷之。 乳媪族親從良等事, 雖云出於天意, 不使有司參酌情法, 詳議以啓, 而令乳媪任情書啓, 以逞其私, 殿下之命固已失矣。 乳媪狎恩恃愛, 不顧邦典, 雖至五六寸, 一切書啓, 首開女謁之門, 是果無罪乎?"

○戊戌/都承旨權景祐啓: "義禁府都事金光厚語臣曰: ‘昨柳仁洪到禁府門外云: 「前任草溪時, 人有賣綿布者, 吾女子以婢僕朔料米貿之, 我聞而詰責。 其後我以所食之飯與之, 則女子不肯食, 我又責之。 以此常懷忿怨, 而我適以試官, 出在他官, 女乃自刎。 我聞而往省之, 則女子嫁期已逼, 新壻所與之刀, (莊)
                〔藏〕
              在女子篋笥, 而女用此刀自刎。 今國家以爲被殺於吾妾, 將欲鞫之, 冤悶無際。」 臣意以謂, 女子婚嫁時所用刀子, 豈藏於女子之笥乎? 且雖大丈夫, 非有憤激之事, 則固難自盡。 況以柔弱女子, 而能之乎? 斷無是理。 今仁洪以家長, 而其言如此, 其婢僕豈肯直言? 得情似難。 且聞仁洪言: 「星州儒生通書于軍籍郞廳朴恒, 恒以其書示諸人, 因此事發。」 臣意以謂, 召朴恒問之, 因視其書, 則可得言端之所由發也。’" 傳曰: "可。" 朴恒承召來啓: "非儒生通書, 京畿監司李陸語臣云: ‘有幼學姓許者言, 前草溪郡守之妾, 潛通其奴, 爲嫡女所覺, 遂刺殺其女以滅口。’ 臣聞陸之語, 而言於大司諫李堪耳。" 王命召陸問之, 陸啓: "臣之妻族星州居幼學許誠到臣家言此事, 臣聞而驚駭, 卽欲啓達, 而但慮事出傳聞, 未能的實, 故未果耳。" 傳曰: "其問許誠。" 承旨等啓: "雖問許誠, 必非親見, 當有所聞之處。 若又幷致其人, 則往來有弊, 令其道觀察使推問以啓何如?" 傳曰: "可。"

○乙卯/傳于承旨宋軼曰: "羅潤經道遇仁洪, 言其妾刺殺女子之事, 則仁洪於此, 可以解悟, 況其弟仁濡又言之, 則在家奴僕當一切窮問得情。 非徒不問, 反爲其妾, 指示發明節次, 至以其女失行自殺, 密通諺簡於妾, 而委遣承旨下問, 又不直對曰: ‘女子自刎。’ 則其女被殺之由, 仁洪必與知矣。 其往禁府, 窮詰以啓。" 宋軼啓: "仁洪言: ‘臣旣聞潤經之言, 又臣之奴子聞於路人云: 「草溪之妾, 刺殺其嫡女子。」 臣始聞而思之, 女子之死, 適在臣出外之時, 且不待臣之還, (經)
                〔徑〕
              卽小斂, 殆可疑矣。 然以家門不祥之事, 不欲騰播人口, 而又恐妾以疑似之事得罪也。 假令女子雖實自刎, 人將歸咎於臣以爲, 專不顧恤而然也。 故臣惡是而匿之耳。’" 傳于承政院曰: "仁洪慮其妾曖昧得罪, 是重妾輕女。 凡人見禽鳥之死, 當惻然, 究其所以致死之由。 今仁洪見女子刃死, 而略不傷痛, 顧乃與妾誣飾虛辭以爲, 女子發狂自刎也。 又嘗敎婢僕曰: ‘若或推問, 以此答之。’ 使發懷孕六七朔之言。 以此觀之, 仁洪必與知其謀, 不肯直言耳。 其以此窮鞫。" 宋軼啓: "八月等, 與其女子同宿一房, 必知刺殺之事矣, 不肯直招, 必與謀者也。 若不窮訊, 而脫漏綱常之罪, 則甚不可, 請限輸情刑訊。"
地名: 草溪 (慶尚道, 郡)
年: 1497.0

○草溪郡守柳仁洪妾無赤奸仁洪奴大山, 爲嫡女子所摘, 恐事洩, 與婢莫莊共刺殺之。 事發, 杖死獄中。 時, 竝赦關係綱常, 故大山免死, 爲奴極邊殘邑。
地名: 草溪 (慶尚道, 郡)
年: 1514.0

○庚午/御朝講。 講《禮記》, 至 "文伯之喪, 朋友諸臣不哭, 而內人皆行哭失聲" 之語, 司經金絿曰: "此必厚於婦人, 而薄於朋友, 故如此也。 大抵有內嬖, 則雖欲待士以禮, 不可得也。 必須先去內嬖, 然後可以能接賢以誠矣。 古云: ‘賢賢易色, 吾未見好德如好色者也。’ 敬姜, 雖婦人, 而以此爲言, 人君所當體念。" 執義尹殷弼、正言李淸, 論蔡允文、柳湄、李珣、成希仲、沈貞、南褒、沈義事, 不允。 李淸曰: "冬日甚暖, 南方尤甚, 草木雜花爛開, 而禽鳥亦皆營巢, 災變莫此爲甚。 頃有風水之災, 而今又如此, 凡於獄訟之間, 豈無所召而然哉? 其謹災之道, 不可不盡心。 聞, 慶尙道
              草溪郡, 有李明胤者, 其母愛其孫, 別給奴子, 明胤妬嫉, 打殺其奴, 其母憂忿成疾而死。 明胤又欲謀害其姪, 而故殺己奴以爲姪殺之, 告官請治。 此非小變, 而監司、守令, 專不按治, 此亦豈非召災致變之由乎?" 上曰: "冬暖如春, 果如所言。 李明胤事, 風俗傷敗, 一至於此, 此爲守令、方伯者, 不能導率而然也。" 殷弼曰: "爲經筵者, 商確治道, 非欲觀臣下之容貌。 今之入侍左右者, 只把書卷出入而已, 終無一言而退, 經筵本意, 豈如是乎?" 上曰: "近來風俗之弊、政令之失, 甚多。 左右之人有懷, 必陳爲當。"
地名: 草溪 (慶尚道, 郡)
年: 1520.0

○李中供曰: "
                【受刑二次, 承服辭也。】
               吾與金湜、李信, 同生孽弟家寢房談話時, 李信云: ‘沈貞若騎馬, 則勢似難矣, 若軺軒, 則可能突入, 衝刺。’ 湜曰: ‘汝若被擒, 則何以爲之?’ 信曰: ‘三四從隷, 雖欲執我, 挺脫走避不難矣。’ 李信回自草溪, 問湜所歸, 吾答曰: ‘湜之歸處, 未可知, 但歸時語我云: 「李信自當知我所在, 往還尙州後, 轉尋我所。」 以其語傳說, 信恚曰: ‘湜信我, 則當效死不辭, 今其疑我至此, 何更苦尋?’ 信且曰: ‘曉解文字, 我雖不及於汝, 至智慮, 則汝居吾下矣。’ 吾答云: ‘汝言果然矣。’" 李信更推供云: "金湜率我同行, 自茂朱向居昌, 中路談話間, 問我云: ‘今若賊黨群起, 汝能招諭而來乎?’ 答曰: ‘可能矣。’ 湜曰: ‘以何術而能之?’ 答曰: ‘衣破衲作乞兒, 投諸賊屯, 則彼必不忌, 可以接談, 因此行說, 何難之之有?’ 湜喜而笑之。 又在李中孽弟家論議時, 湜云: 靈光賊黨甚多, 殆待時而起者也。 且賊魁姓趙, 乃儒者, 善於指揮, 此尤可怪。 我曾爲持平時, 有設計捕捉者, 以其難而止之。’ 其後德純, 亦語此賊異常。 且常欲得炊飯童子, 我在李中齋寺, 偶有行衲, 率一小童, 穎悟可愛, 以計潛誘而來, 寄置李中家, 湜與李中, 疑吾率此童叛去, 隱置不見, 吾跡尋不得。 行至甘倉津, 値暮投宿, 翌日乃返, 湜與中已歸漆原衙矣。 吾怒其兩失, 將欲棄歸山間, 李中妻勸留云: ‘家翁日夕當返矣。’ 吾要見中而留。 翌日中果還, 吾語以還山之意, 中苛禁, 仍傳湜語云: ‘吾之所在處, 不可與汝同寓, 汝可如京, 處置前約事, 尋我於錦山、橫川山間。’ 吾留中家數日, 傳德純消息于台星山里嵩善正處, 歷崔澐, 還到尙州
              嵩善
              正奴家, 問知德純、連中已上京, 又到忠州
              金湜奴家及孫蔓枝家, 皆云: ‘德純等, 已上京矣。’ 到陰竹途中, 逢一乞女, 與從娚偕行, 吾挑說云: ‘汝等來從甚處?’ 答曰: ‘自慶州而來。’ 是夜遂相奸同行, 本月初五日入京, 寓權經南大門外家, 妻及行具, 寄置其家, 吾與妻娚兒, 齎木緜一匹, 抵高陽
              朴楣齋寺, 貿糧粒仍宿, 九日還到寓家, 則妻與行具, 竝無有矣。 直婢勝非(哧)
                〔嚇〕
              云: 上典以此家在路傍, 且接朝士第舍, 若事覺, 則將有大禍, 須到城內家, 將行具與妻, 速遠去。’ 吾意其圖我, 卽置妻娚于典牲署前警守, 入來于權經家, 則經諱而不見, 使女奴出語云: ‘汝妻與行具, 此處無有, 後日來見上典而推之。’ 不得已還出城, 携妻娚托宿名不知爲僧時舊主家, 十日與妻娚來見權經, 經出語云: ‘觀汝行止, 必生大事。 宜速遠去。’ 吾問: ‘吾妻安在?’ 答曰: ‘汝妻有二心, 且此凶年, 謀口實難, 何用妻爲?’ 吾聞之驚怖, 始有遠去之志。 渡麻田浦, 投宿鄭金院, 十一日到利川府內名不知院, 十二日宿陰竹
              天彌川邊廢院, 十三日宿可興倉廨宇, 十四日向俗離山, 行至金遷, 坐而思之, 當初從湜亡命者, 意湜爲僧, 願備從者, 得聞古事, 湜每以狂疎悖理之事, 日夜誘我, 吾雖佯諾, 內實寒心。 今者狼狽至此, 早晩當敗, 遂決意還京, 過陰竹, 到驪州名不知人家, 以行止荒唐拒之, 飢宿山趾, 十五日入京, 投宿稱吾父李延同家, 十六日告變矣。"
地名: 草溪 (慶尚道, 郡)
年: 1598.0

○丙戌/上幸祖總兵所館, 接見。 摠兵曰: "兵馬未得多帶, 只有家丁百餘名, 而別無所成之功, 而徒多擾害, 未安。" 上曰: "豈有擾害之事? 李提督前者率兵, 拯濟小邦, 小邦之至今保存者, 全賴此也。 今聞戰沒。 小邦上下孰不痛慘? 今弟亦沒於陣中云, 尤極驚慟。" 摠兵曰: "爲臣子者, 死於國事, 乃是職分內事, 馬革裹尸, 亦是男子之願。 奈何國王言之至此? 多謝。 前日遼東
              㺚子, 出來久屯, 軍門令俺往防, 俺來此矣, 今則㺚虜已去。 經理以爲: ‘星州等處, 李摠兵亦戰亡, 無所倚賴。’ 令俺南下。 當歇馬四五日, 更爲南下矣。" 上曰: "當初多蒙大人之德, 至今保存。 今又南下云, 不知言喩。" 摠兵曰: "旣爲臣子, 勤苦何傷? 但陪臣朴承宗及通官等, 同往星州、尙州、草溪等處, 備嘗艱苦。 其處鹽醬亦無, 其苦如何? 今將更爲南下, 請施賞。" 上曰: "皆是職分內事, 有何功勞? 然大人有命, 當參酌施之。" 上問承旨曰: "摠兵接伴使, 亦有施賞之規乎? 考前例爲之。" 摠兵曰: "時未了事, 此正用人之秋也。 俺留防海印寺等處, 故倭不得犯。 設若不如是, 如糧餉必多散失矣。 率軍摠兵之接伴, 皆蒙賞典, 俺則以原任摠兵之故, 陪臣尙未蒙賞。 今若不施, 欠面多矣。" 上曰: "當參酌依命。" 摠兵曰: "陪臣、通官則勤苦多矣。 伶俐小通事, 定送何如? 前給定給理馬, 非但我馬, 軍中之馬有病, 則治之甚好。 然無藥, 亦欲得之耳。" 上曰: "當依命。" 摠兵曰: "蔚山之戰, 所騎馬中丸, 家丁之馬, 亦多散失, 如身上羊皮衣等物, 亦轉賣, 貿馬以來矣。 然皆駑疲, 不合於戰用。 朝聞陪臣之言, 則國王送馬於俺, 受之未安。" 上曰: "聞大人失馬, 故馬雖駑, 表情而已。 如是言之, 惶恐。" 摠兵曰: "無馬, 給之則當騎往戰陣。 若故失則已, 生則可牽還矣。 而獨給於俺, 受之未安。" 上曰: "大人以小邦事出來, 麾下之人多失馬云。 欲盡給, 而以軍門之令, 方備馬, 不得一一備送。 大人無馬, 則表情矣, 如是言之, 惶恐。" 請行茶。 上以李副摠、擺遊擊、楊遊擊死亡悲慘事, 令通官, 措辭告之, 摠兵曰: "多勞國王掛心。 男子以死爲榮。 況朝廷臣子, 死於國事, 亦幸矣。 過念至此, 多謝。" 將擺酒之際, 摠兵曰: "多謝。 舍(第)
                〔弟〕
              死於兵事, 軍卒亦多死亡。 雖曰天數, 飮酒未安。" 上顧謂承旨曰: "何以爲對?" 左右曰: "此言禮也。 强請未安。" 李廷龜曰: "以杯盤則不敢, 而立行一杯之意, 措辭請之何如?" 上以此意更請, 摠兵曰: "雖死於病, 尙不可忍。 此則死於兵, 慘不能飮。 願飮茶。" 仍拭淚。 上曰: "聞大人之言, 不勝慘然。" 請茶, 曰: "惟命。" 茶訖, 上呈禮單, 摠兵曰: "國王厚意, 前旣屢受。 今只領帖。 多謝。" 上再請, 摠兵固辭。 上曰: "大人前, 雖未可再進, 願分諸左右家丁。" 答曰: "多謝。 若可受, 則豈不受乎?" 上曰: "不敢更煩。" 遂作揖而出, 還宮。 摠兵卽來謝, 上出迎上殿。 摠兵曰: "今日來臨陋地, 且令陪臣、通官, 遠路伺候, 請拜謝。" 上曰: "不敢。" 摠兵曰: "禮當拜謝, 而天暑恐勞尊體, 請作揖。" 乃相揖。 上曰: "來顧陋地, 請作拜以謝。" 總兵曰: "不敢。" 乃相揖, 就座行茶。 摠兵進禮單曰: "自壬辰出來, 多有擾害之事, 而行李盡送, 無可表情。 此物誠薄, 只表微意。" 上曰: "大人盛禮, 不敢當。 領帖則亦領盛意, 惶恐敢辭。" 摠兵固請, 上曰: "大人之賜, 不敢不受。 多謝。" 摠兵告辭曰: "不過四五日, 當南下。 必致久闊, 請行辭拜。" 上曰: "不敢。 大人爲小邦事遠來, 而地方殘破, 事不稱情, 惶恐。" 摠兵曰: "別無所成之功, 而徒有擾害之事, 不勝惶恐。" 上呈禮單曰: "薄物表情。" 摠兵辭不受。 上曰: "大人前, 不敢再請。" 顧左右, 摠兵曰: "只受紙地筆墨。" 仍曰: "欲拜辭, 而恐勞國王, 請作揖。" 上曰: "大人初到平壤示威, 故兇賊不得逼迫, 西路天兵, 因而大擧。 小邦之得有今日, 皆是大人之賜。 多謝。" 摠兵曰: "平壤之事, 國王不言, 故不敢言矣。 其時不知山川險夷。 人言倭奴數三千, 意謂率三千兵馬, 足以討之, 輕入矣。 若知形勢, 則可住二三日, 整治而後擊之。 不量事勢, 而孤軍輕敵, 致有敗衂, 每爲慙赧。 今日國王反致垂謝之言, 尤爲惶恐。" 上曰: "當初小邦, 亦不知賊勢矣。 雖未得盡勦, 大示天威, 多謝。" 摠兵曰: "今日言及, 敢詳言矣。 李提督接戰時, 俺自南門入, 斬獲三十餘級, 家丁死傷, 亦三十餘名。 俺爲貴邦事, 無不用心矣。" 上曰: "大人爲小邦事, 軫念至此, 多謝。" 總兵遂作揖而出。
地名: 草溪 (慶尚道, 郡)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 草溪 (慶尚道, 郡)
年: 1619.0

○委官趙挺啓曰: "山介、亡從介、唜男等供辭, 雖有詳略之不同, 而松山君
              金渭毒藥致死之事, 已各承服。 請正犯田香、有代、郭天挺、郭渾等, 嚴推得情。" 答曰: "依啓。" 又啓曰: "玉只等所供如此, 事干爲先取服, 然後推訊正犯, 而他餘事干, 已盡承服, 於頓介固諱不爲直招, 請刑推窮問。" 答曰: "依啓。 獄情難知, 更加十分詳覈善處。" 又啓曰: "吳希吉罪犯, 非如逆賊, 宜用次律議處事, 傳敎矣。 金自漢謀逆之事, 旣無可據, 則指自漢爲逆者, 當蒙誣告之罪。 反坐之律, 載在金石, 豈可以些少之功, 掩此莫重之罪乎? 前後所供, 皆是構捏詐飾之事, 其誣陷之狀, 不可不窮問抵法, 以懲末世陷人之弊, 依前啓, 請刑推得情。" 答曰: "此人與他人不同, 姑絶島定配。" 又啓曰: "洪應洛所供如此, 臣等取考慶尙監司上送草溪等官嚴士奇相訟作文, 則‘唜介乃是士奇之婢, 而士奇與之相奸, 厥後爲應洛之妾, 仍爲叛主之計, 至於呈官起訟。 而方在喪中, 有夫女和奸, 刀割文籍, 奪人奴婢’等語。 亦在呈狀之中, 與匿名書云云之說, 大槪相同, 此甚可疑。 今此匿名書, 專爲構陷士奇而發, 士奇之作隻, 無逾於應洛, 而草溪呈狀之辭, 與匿名書之辭無異, 則無君不道之言, 應洛之所爲, 已爲現著, 請嚴刑得情。" 答曰: "依啓。 近來中外人心, 必嚴於陷人之罪, 而例弛於討逆之義。 故雖係干于逆變人, 皆以首告爲戒, 兇賊逋逃已久, 無人跟捕, 極爲寒心, 更加詳覈善處。" 又啓曰: "丁男
              之請, 非有他意, 在平海時, 自稱朴賊奴子, 而其所援引者, 多至五十餘人。 今乃變其供辭, 至以他人所招飾辭納供, 欲免作賊之罪。 情狀兇詐, 必先訊問, 得其援引之實狀, 然後許多逮捕之人, 次第推鞫, 乃是按獄之體, 故如是啓之矣。 伏承下敎, 其愼重之意至矣。 渠之招內, 諸賊授引, 乃是
              平海居金亡龍所供。 郡守饋酒捧招之說, 渠則全不知之云。 臣等之意, 此獄事端緖, 時未分明, 請
              平海郡守權啓
              及金亡龍, 拿來憑問, 處置宜當。 且丁男之不爲朴奴, 已出於其母萬春之招, 萬春是孟文之婢, 而所生丁男, 轉賣於蔣子後云。 
                孟文、蔣子後
              , 竝其文券拿來, 覈實亦當。" 答曰: "依啓。 丁男, 朴賊奴與否, 反覆詳細盤問以處, 至於權䁈
              , 決不可拿問, 以取兇賊之竊笑也。 大槪今日人心, 以兇賊捕捉事, 盡心爲之者, 必欲深治不饒, 故無一人着實購捕, 極爲痛惋, 更加察處。" 委官趙挺又啓曰: "洪應洛刑問一次, 匿名懸掛之事, 不爲承服, 極爲兇詐。 請於明日, 加刑得情。" 答曰: "依啓。" "田香、有代、郭天挺、郭渾等, 刑問各一次, 
                金渭毒藥被死節次, 不爲承服,  極爲兇詐, 今已夜深, 請明日加刑。" 答曰: "依啓。" "吳希吉依下敎絶島定配矣, 金自漢、李得暾請竝放送。" 答曰: "依啓。" 又啓曰: "‘丁男
                朴賊奴子與否反覆詳細盤問以處’事, 下敎, 故臣等相議,
              丁男及其母萬春, 一處相萬窮問, 則丁男見其母, 欲無一言相詰, 只以‘下去于南中, 朴賊丁寧捕捉’爲言。 觀其辭意, 不過欲延時月之命也。 蔣仲仁, 今日聞拿命, 自現捧招後, 取考買得文記, 則丁得說處, 買得斜出的實, 而又有失馬立案矣。 臣等欲知仲仁奴子虛實, 丁男、仲仁更爲面質, 則丁男與仲仁問答, 必稱上典, 隨行曲折, 箇箇服招, 其爲仲仁奴子, 明白無疑。 丁男之詐稱朴賊奴子情由, 不可不嚴鞫覈實, 依前啓請刑推得情。 且蔣仲仁, 旣以丁男本主, 持文記來現, 則孟文似無可問之事, 請還收拿命。" 答曰: "依啓。 又啓曰
              丁男姑爲仍囚。" 又啓曰: "婢
              於頓介
              刑問一次, 訊杖二度, 玉只淫奸節次, 已爲承服矣。 臣等仍念, 今此獄事, 極爲重大, 事干各人, 不可不詳盡取招。 希介以玉只乳母【玉只則乃士族, 而前中軍安汝訥之妻也。】, 玉只淫奸之事, 非不詳知, 而(以所聞之言), 泛然承服, (已爲兇詐,) 今以於頓介招辭見之, 則世(隱)同處諺簡相通, 乃是希介所爲, 情迹尤極悖惡。 於里孫, 以希介之夫, 此等曲折, 亦必詳知, 而不爲明白直招, 希介、於里孫, 竝請嚴刑(得情)。" 答曰: "依啓。" (
                  史臣曰: "國家不幸, 紀綱又弛, 朴賊逃身, 逆變繼起, 鍧妻遊魂, 亂獄隨出, 至於希吉、丁男等, 皆要功壽爵, 或稱逆奴, 至於構虛捏無, 飾詐供招, 及其情迹敗露, 敎誘謀陷之罪已著, 而反以不可拿問爲敎, 誣告之典, 自此墜矣, 可勝惜哉?"
                )
地名: 草溪 (慶尚道, 郡)
年: 1628.0

○時, 賊黨持兵器, 已聚都下, 遂皆就捕, 設推鞫廳于內兵曹以鞫之。 前郡守尹繼倫供稱: "上年以體府運糧事, 往嶺西, 歷見原州
              鄭沁, 則沁曰: ‘柳斗立得讖書, 未知時事如何也。’ 因邀斗立, 出示讖書, 有: ‘草溪潮入, 鷄龍建都。 朝鮮皆着毛笠、毛衣’ 等語。 又曰: ‘南應敏與我相親, 恒言變怪以爲若過二年, 時事可定。’ 云矣。 斗立曰: ‘當放砲直入, 先火宗廟, 則自然驚潰。’ 云。" 前洗馬許逌供稱以爲: "逆謀, 始聞於李友明" 云。 鞫廳, 請與友明, 兩造而質之, 上從之。 友明曰: "逌之供辭果實。 鄭洎曾言此謀曰: ‘主上雖聖明, 而李曙輩暴虐, 民不堪苦。 吾兄弟相約擧事, 尹繼倫之軍, 足以成事。 全羅水使呂姓人及閔濧, 鄭遴, 亦參此謀’ 云。 去冬, 鄭洎、安執中, 約以正月初四日入城犯闕, 初二日及期上來, 聞有告變之人, 走出東大門, 被執而來矣。 逌曰: ‘曾聞友明言, 廢主送哀痛書於趙挺、鄭昌衍、金藎國、崔瓘處’, 云。" 鞫廳, 請拿鞫趙挺等, 上命皆勿問。 及第柳孝立、進士鄭遴、前佐郞鄭沁、內官裵希度、司鑰金應獅、畫員金應虎、飯監李孝一等五十餘人, 訊問具服, 皆伏誅。 其所供, 大略相同, 凶慘之說, 不可盡記。 鄭遴供稱: "初三日到京, 聞許逌言則云: ‘已得二哨兵矣。 舊主豈可忘也? 裵姓宦者, 昵侍寢殿, 當以勇士二人, 給與裵宦, 潛入闕內, 行不測之事。 自內自外, 一時作亂, 則事無不成。 復立廢主, 若昏庸如舊, 則方可擇賢, 不然則非義擧’ 云。" 鄭沁供稱: "聞閔濧與柳孝立, 謀立仁城, 而孝立爲外援。 僧曇華居雉岳山, 與柳斗立善, 以玉龍寺碑 ‘戌亥載人禍, 寅卯未可知’ 之說, 爲讖記後, 聞閔濧往見仁城, 親約而來云。" 希度供稱: "今月初三日, 往見閔濧, 則濧曰: ‘今夜, 國人盡叛矣, 當結陣于鍾樓街。 大將則都監中軍及一善尉也。’ 金應虎亦曰: ‘吾爲先鋒, 當自禁苑踰墻直入。 吾弟爲東宮司鑰將, 與宮女數人爲內應。 經營此事, 已至五年, 盤結甚多, 事極完實’ 云矣。" 應獅供稱: "嘗夜往應虎家, 則應虎曰: ‘柳孝立受廢朝遺書, 傳示趙挺等, 內三廳將, 亦有同謀者, 約以厮殺闕內入直人。 其夜, 軍兵當踰墻以入, 而廢中宮卒逝之故, 軍皆縞素’ 云。" 應虎供稱: "去年冬, 往見閔濧, 則與同黨五六人同坐。 柳宗善出一書以示之, 外面書趙、金、南三字, 而其內則槪言: ‘善爲物色, 須愼密’ 云云。 宗善曰: ‘此乃廢主書也。 遣人于江華而受之。 趙、金、南, 卽挺與藎國、以雄也。 初三日當擧大事, 而外事閔濧主之, 內事柳孝立主之。 在廷諸臣, 皆當除之, 奉廢主爲上王, 仍傳位於仁城’ 云矣。" 永男供稱: "去年秋, 韓惟吉等七八人, 相與謀議曰: ‘都監中軍, 乃柳家家臣也。 孝立已與此人相約。 初四日夜, 聚會於鍾樓, 尹繼倫亦率水原軍而來, 分陣景福宮前及新門內, 先去四大將然後, 擧兵犯闕, 推戴仁城, 而但其爲人, 仁而似孱。 應元曾推仁城之命於卜者李逢春, 則逢春曰: 「本命, 不合爲君, 雖得之, 不能持久」 云。’ 又言: ‘朝廷設爲號牌、軍籍以來, 民心渙散。 乘此擧事, 先除主張者, 則人心自定’ 云矣。" 孝一供稱: "曾聞應獅言: ‘上年胡變時, 大駕若於二十四日去邠, 而仁城同行, 則其日欲擧事, 待候於闕門外, 而大駕適退行, 仁城陪慈殿, 先往江都, 以此不成’ 云矣。" 孝立初不吐實, 及與沁等面質, 辭屈, 遂刑訊。 孝立言甚悖慢, 屢訊乃服。 至以仁城, 受慈殿密旨爲辭。 鞫廳啓: "孝立所供, 語極兇慘, 不忍正視, 請先正刑。" 答曰: "依啓。 其供辭燒火。" 忠州人前別提趙希孟亦上疏, 告賊黨網漏者八九人, 上竝令拿鞫。 上下敎于鞫廳曰: "凶徒之交通江華, 事極凶慘。 圍中內人, 竝拿鞫。" 江華圍籬別將權得壽又馳啓: "逆賊孝立奴, 上年冬再到本府, 與圍籬守直內官及官婢等, 內外相通云。" 上亦命拿鞫。 禁府都事與本府官, 進入光海寢門外, 則光海當門痛哭。 有一內人, 引小刀自剄卽斃, 愛英
              
                【任昭媛也。】
              亦自刺不殊。 竝拿來, 或承服, 或不服而斃。 鞫廳啓曰: "仁城君
              珙, 與逆賊閔濧, 旣有親約之說。 國法至嚴, 私恩難貸, 敢此啓稟。" 答曰: "仁城之名, 出於賊招者, 非止一再, 而予終始曲貸, 不加之罪。 仁城安忍與濧相通, 而謀不軌哉? 沁賊臨死亂言, 決不可取信, 更勿提起此言, 以安予心。" 鞫廳連啓以請, 上不從。 慈殿以諺書, 下敎鞫廳。 其書曰:
地名: 草溪 (慶尚道, 郡)
年: 1670.0

○丁酉/上御養心閤, 引見大臣及備局堂上。 戶判權大運曰: "秋三朔所用之米, 已過三萬石, 蓋以科外用度之多, 以致如此。 儲蓄將竭, 百官俸祿, 亦將不給, 軍兵放料, 尤爲難繼, 國事可勝言哉?" 校理金錫冑曰: "三朔用米, 已過三萬石, 此自上不能節損而然也。 今若以大布、大帛之儉, 先行於內, 而務從裁損, 至誠救民, 則國計或可繼也。" 時, 飢饉已極, 主家營繕未已, 功費鉅萬, 故諸臣之言如此。 左相許積曰: "今日所急者, 莫如蠲減身役, 而諸臣意見各異。 趙復陽則以爲勿論被災輕重, 當一體全減, 前頭國計, 有不暇論。 臣之愚意, 竊謂不然也。 一年經費, 必有七八千同木綿, 然後可以繼用, 而今若一倂減之, 則國計亦無奈何。 若就尤甚邑全減, 其次半減, 則似或得當矣。" 右相洪重普曰: "臣亦初以復陽言爲是, 國計亦不可不念。 左相分等之言, 似爲得宜。" 兵判金佐明曰: "度支及本兵, 幾盡罄竭, 臣意則雖尤甚邑, 亦不可全減矣。" 大運曰: "復陽聞地部所儲, 有綿布八千同, 而有此全減之議矣。 然此綿布品麤, 不如兵曹之行用者, 不可恃此爲全減。" 大司諫沈梓曰: "除出京各司封不動及外方各處銀布, 以補經用, 則雖全減身役, 豈不可也?" 積曰: "諸臣之言, 皆出於救民, 可謂好矣。 但一年經費, 當用七八千同。 京各司, 則太僕之儲最優, 而不過千同, 其餘五千同, 何以辦出耶?" 上曰: "八路生靈, 擧將塡壑, 不可不區別蠲役, 使之保存。 尤甚邑則全減, 其次則半減, 以示朝家軫恤之意可也。" 積曰: "奴婢身貢, 或有只捧一匹者, 此亦減半乎?" 上曰: "此亦以被災輕重, 或全減, 或半減, 一如諸般身役宜矣。" 其後以吏曹參議金萬基之言, 稍實邑之當納三匹者, 亦減一匹。 通八道尤甚者一百三邑, 其次一百五十六邑, 其餘爲稍實, 而比常年則亦未免凶災矣。 大運曰: "不緊營繕停罷事, 曾已稟定, 而諸處修理之役不輟, 請自今一切停罷。" 上許之。 判尹徐必遠曰: "摠戎牙兵, 專爲守衛單弱而設矣。 壯抄軍殊甚無用, 臣意罷壯抄, 皆屬束伍爲當。" 上問大臣, 積曰: "其意似好, 而壯抄之設, 其來已久, 到今罷之, 未知如何也。" 上又問柳赫然, 赫然曰: "牙兵乃摠戎使親兵, 欲以壯抄添數, 而不爲入番矣。" 積又曰: "必遠必移南陽營將於仁川, 亦未知如何也。" 上曰: "察其形勢而爲之可也。" 大運曰: "慶尙道
              草溪等五邑, 敗船米豆一千三百石, 本曹覆啓蕩滌矣。 其他久遠未捧者, 如盈德甲申條三手糧米、延日ㆍ長鬐癸巳條稅米、密陽己酉條稅米、咸安丁酉以後五年條稅米、玄風己亥條稅米豆、光陽辛丑壬寅兩年條奴婢貢米, 已上七邑敗船米豆未捧者, 亦當一體蕩滌矣。" 上曰: "年久未捧者, 當此無前凶歲, 不可收捧, 亦爲蕩滌, 沙格等竝放宥之可也。"
地名: 草溪 (慶尚道, 郡)
年: 1729.0

○引見大臣、備堂。 右議政李台佐奏: "義禁府以李弘邁議讞事, 請議, 大臣未免失體矣。 請禁堂推考。" 上問判義禁金始煥, 始煥對曰: "弘邁以大同米作錢九百二十餘兩, 皆私用, 自服。 律文贓四十貫以上, 皆極律, 而人命至重, 故以議大臣爲請矣。" 上曰: "不斬朴致遠, 而獨斬弘邁, 則不亦謬乎?" 命詳考文案稟處。 台佐陳: "亂後, 嶺南則送李宗城曉諭。 趙顯命, 今因實錄奉安, 下往湖南, 請歷路曉諭。" 允之, 仍命湖西, 一體曉諭。 訓鍊大將李森請北京賞銀, 出征將士外, 扈衛軍兵, 一體分給, 允之。 森奏三軍門巡邏, 請依古例, 分日, 允之。 台佐稟昨年因臺言竄配者, 至李濟兼, 台佐曰: "變亂之際, 走還其家, 罪不輕矣。" 上曰: "仍。" 至李之榦ㆍ金沃ㆍ李萬春, 上曰: "放送。" 至韓師億, 台佐曰: "此人締結雜類至此矣。" 上曰: "減等。" 至權叙經, 上曰: "減等。" 至鄭思孝, 趙顯命曰: "思孝之罪, 南中人藉藉言之。 弼顯雖極凶, 若不與監司相通, 則必不敢驅兵直扺營下矣。" 吏曹判書李㙫曰: "終不追捕弼顯者, 極可疑矣。" 禮曹參判宋寅明曰: "弼顯有所恃, 故驅兵直到矣。" 上曰: "仍。" 至朴景淳ㆍ李慶佐ㆍ楨佐ㆍ命佐ㆍ李千祿ㆍ姜栢, 上曰: "仍。" 至炤, 炤, 杭之子也。 上曰: "先朝時免坐之人, 今何可置之絶島乎?" 大司成趙顯命曰: "此人行止凶惡, 垂其頭髮, 不見天日云矣。" 上曰: "炤之啓, 卽李夏源所發, 而出於倉卒間, 慮患之意, 無深意矣。 安置本郡, 使其官長, 拘束好矣。" 仍命依前放歸田里。 至裵胤命, 寅明曰: "其人頗有才, 而不吉云矣。" 㙫曰: "聞胤命爲人, 極其奸詐矣。" 上曰: "仍。" 至金海嗚ㆍ全近思ㆍ金泰壽ㆍ李文標ㆍ李熙齡, 上曰: "放送。" 至李太元, 台佐曰: "敎文中一字贊改者也。" 顯命曰: "逆鏡所謂不負朋友, 卽指太元云矣。" 上曰: "鄭錫三, 前言太元之助一字, 何重罪耶云矣。 特爲減等。" 寅明曰: "象極之用律斑駁。 若以逆律用之, 母當爲婢子, 當處絞, 而子與姪, 皆爲奴絶島, 其母則在家, 律名無着落。 其姪比其子, 似有差等矣。" 顯命曰: "象極, 以景宗大王八年, 書於賊陣報狀中, 情狀極凶矣。" 上曰: "八年之說, 極凶獰。 此何可論也?" 上曰: "閔哥、尹哥, 眞難兄難弟者也。 尹哥一族, 置之一島, 亦多可憂, 依閔哥例, 十四歲以下放送。 其餘幷與閔哥, 分配水陸, 則在渠爲量移, 又無後慮矣。 閔、尹族類及麟佐族黨, 分付配所官, 着實點考可也。" 刑曹參判蔡彭胤、參議李承源進刑曹罪人抄出冊子。 至李畬, 上曰: "仍。" 至金泰潤ㆍ華潤, 彭胤曰: "泰潤與彦良, 爲從兄弟, 而不爲慶弔云矣。" 上曰: "放送。" 至柳耒ㆍ柳楳, 徠之同生也。 上曰: "仍。" 至南夏運, 台佐曰: "夏運, 卽義徵女壻, 而與徠相親矣。" 尹東衡曰: "不可輕議矣。" 上曰: "放送。" 至李審ㆍ全益敏, 上曰: "仍。" 至沈尙觀, 台佐曰: "韓、柳席上一株松等語, 可疑矣。" 顯命曰: "江女媒婚, 卽與水賊交通, 買船時隱語云矣。" 寅明曰: "成衍以誣告伏法, 而獄情陰秘, 不可經放矣。" 顯命曰: "臣自都巡撫陣中上來時, 到陽智佐贊陣, 聞竹山
              彌勒村
              宋哥一門, 盡爲從賊, 方釀酒積粟, 爲迎賊計云。 及成衍發告尙觀等, 後其宋哥, 多入於獄事, 與臣佐贊陣所聞相符。 尙觀之獄, 極殊常矣。" 上曰: "仍。" 至柳慶裕, 上曰: "此人入於壬寅獄者也。 此亦出於疑慮, 而孤鼠腐雛, 何足數哉?" 顯命曰: "慶裕壬寅獄事, 極殊常, 而一鏡周遮, 故吳瑞鍾經斃, 慶裕亦不得究問矣。" 上曰: "一鏡之不爲究問瑞鍾、慶裕者, 以渠之所爲, 必發露故也。" 仍命放送。 上曰: "申正模何如?" 顯命曰: "正模爲居昌縣監時, 賊兵猝至, 正模逃走, 故監司決棍。 朴鏜則以淸州牧使逃走, 而謂有報備局之事, 而除拜牧使。 正模則尙在謫籍, 臣未知其均一矣。" 上曰: "放送。" 顯命曰: "韓日運事, 亦與正模同矣。" 上曰: "亦放送。" 始煥請還收李景說禁錮, 上不許。 且敎曰: "聞柳綎則治績爲一道最, 而景說則極貪汚矣。" 寅明曰: "前淸州牧使趙彦臣, 當亂赴任, 無異虞詡之赴朝歌, 掃除餘賊安集。 民人以御史金始炯狀啓見之, 治爲一道之最, 且上送賊魁妻紫貞所告, 諸賊逆節狼藉。 或正法或杖斃, 而見漏於原從, 宜追入矣。" 上曰: "熟馬賜給。" 寅明曰: "變亂時, 慶尙監司黃璿之功最多, 宜錄勳, 而今則事過矣。 軍官金振玉, 以大丘營將之有病, 差假營將, 領軍至陜川, 多有軍功, 而見漏原從。 高靈縣監兪彦哲, 則初以李普赫中軍, 分兵往守賊路, 陜川賊平後, 進次牛頭嶺下, 以逼希亮之壘。 草溪郡守鄭暘賓, 則從李普赫平陜川, 又於希亮被擒日, 同爲進軍居昌, 而賞止陞敍, 不入原從, 慨然矣。" 上曰: "黃璿不過職分內事矣。" 台佐曰: "振玉憑藉黃璿傳令, 拿入李廷弼於五里之外, 縛送巡營, 故李宗城爲御史時, 以爲: ‘廷弼旣經承旨, 假營將何敢拿入?’云, 而捉入振玉, 決棍五度云矣。" 寅明稟, 書院不稟朝家新建者, 及疊設者毁撤, 當自何年爲斷? 上曰: "以己亥成命後爲斷可也。" 命宥前相臣鄭澔及丁未陳奏使臣。 上問台佐曰: "鄭澔, 卿於頃者, 微發其端, 澔所爲雖痛駭。 蓋其年老衰敗, 非昔日鄭澔也。 放釋何如?" 台佐曰: "同罪之人, 一放一仍, 臣以是有所達矣。" 上曰: "向來見之, 則衰敗無知。 所犯雖重, 此非衰耗之人所可辦也。 死於謫所, 則何異於朝家殺之耶? 經年遠竄, 罰已行矣。 特爲放送。" 台佐曰: "沈壽賢, 昨年奉使時, 受罔極之辱, 爲人臣子, 所當以死爭之, 而不能爲之。 此豈非其罪乎? 然適會雍正之狠愎自用, 不能容人力, 而至於受辱之境。 伊時臺臣, 只以一時憤惋之意發告, 而不擇措辭, 壽賢情勢, 則極冤枉矣。" 上曰: "陳奏三使臣, 臺臣請罰, 而本事已洞燭, 故上使之啓, 經歲靳允。 末梢參酌付處者, 意亦有在故也, 今則罰已行矣。 副使以他罪被配。 上使、書狀, 竝放送。" 司諫尹東衡傳前啓, 不允。 持平李性孝傳前啓, 不允。 又啓: "炤以賊杭子, 處身行事, 爲世指疑, 自先朝臺啓之經年爭執, 旣出深惡痛嫉之意, 昨年島配, 又出爲國長慮。 徑先特放, 大咈物情, 請還收放歸田里之命。" 不允。
地名: 淸道 (慶尚道, 郡)
年: 1395.0

○丁未/上命左右政丞曰: "今各道所報孝子順孫義夫節婦, 各有實跡, 宜加褒賞, 旌表門閭。 其有役者則復之, 貧乏者則周之, 以勵風俗。" 及第卓愼, 全羅道
              光州人也。 父歿, 三年衰絰終制, 奉養其母盡誠敬, 鄕黨稱孝焉。 前署令金四知, 忠淸道
              全義人也。 奉養老母, 朝夕進饌, 必自親嘗, 承順致孝, 久而不怠。 牙州學生孔都知, 年二十七歲喪父, 貧乏失業, 不能自存。 其妻勸移他邑, 都知泣曰: "先墳所在, 何忍去之!" 織屨爲食, 祭享不怠。 林州人林安貴, 喪父母, 守墳八年。 淸州戶長孫禧, 歲戊午, 倭賊突入州中, 母及妻妹, 皆爲所執, 憤不顧生, 直入賊中, 負母登山, 得免於死, 終始孝養, 以盡子職。 寧州官奴勿金, 孝父以誠, 比其歿也, 斬衰三年, 作置神主, 朝夕致祭。 金化前散員李英奇, 祖父母及父母, 老且貧乏, 躬耕孝養, 終始不怠。 喬桐百姓方君正, 養母盡孝, 閭里稱之。 前副正梁希賢, 華人也。 居於江陰, 家甚貧乏, 奉養老母, 雖蔬食菜羹, 必以其鄕之樂侑之, 孝心純至。 其妻承順, 不替婦道。 廣州戶長李勣, 失於軍期, 廣州道兵馬使趙希古欲置勣極刑。 勣子前萬戶好生, 手抱其父, 欲以身代, 希古感其孝誠釋之, 勣得免。 及勣病歿, 好生服喪終制。 水原生員李造, 喪母廬墓三年, 朝夕食粥, 不進鹽醬菜菓, 以致哀敬。 前別將金桂同, 亦水原人也。 性本孝敬, 定省惟勤。 母歿置祠堂, 四時朔望, 奉祀不怠。 右皆孝子順孫也。 咸悅人前散員崔得林妻洪氏, 歲戊午, 爲倭所獲, 賊欲汚之, 罵賊固拒, 中槍而死。 陽城故判事全五福妻盧氏, 歲丁卯, 夫亡。 廬於墳墓之下, 至今九年, 祭享不怠。 春州
              狼川監務趙安平母李氏, 早喪其夫, 寡居守節, 敎子從仕。 喬桐前別將李提妻曺氏, 年十九, 爲倭所獲, 死不汚賊。 皆節婦也。 命皆復其家, 存恤其子。 其中願從仕者, 令給馬上京; 年老家貧者及婦人, 賜米有差。 且令旌表其閭, 仍錄實迹, 通諭中外。
地名: 淸道 (慶尚道, 郡)
年: 1401.0

○判承寧府事鄭龍壽、承寧府尹劉敞等, 詣逍遙山太上王行在所。 龍壽等問安乃還, 啓曰: "臣等具陳久留營繕之弊, 太上王曰: ‘然。 將以修吾後事也。 卿等可還, 予乃致齋。 卿之主上, 歲後來見可矣。’" 上欲詣逍遙山, 聞此言乃止, 以待歲後。 太上王至逍遙山, 發近處本宮奴隷及左道江原道、忠淸道近郡之人, 天寒氷凍, 爇薪掘地, 築基營殿, 以至歲暮, 民甚苦之。
地名: 淸道 (慶尚道, 郡)
年: 1407.0

○壬午/分遣田民別監于各道。 自寺社革去後, 奴婢盡分屬於各司各官, 其子孫或有未推者。 忠淸道都觀察使金自粹啓: "本道之民, 以敬差官改量田地高重, 詣臣投牒者, 摠二十三州縣一千三百人。" 國家乃令佃客各投牒於守令, 守令受牒, 考其虛實, 仍遣別監, 再行審復, 果重則追罪敬差官, 誣告則罪投牒者; 守令分揀失實者, 罪亦如之。
地名: 淸道 (慶尚道, 郡)
年: 1408.0

○流司憲執義鄭守弘于羅州, 掌令許謨于樂安, 持平鄭欽之于長興, 李有喜于順天。 初下敎一款云: "辭位之時, 無咎入與我言: ‘高論之人雖多, 大臣到父家, 有已議承敎者。’" 司憲府移牒忠淸道觀察使, 問無咎以大臣爲誰, 無咎對以"河崙嘗至父家曰: ‘上意如此, 似不得請。’" 是日, 守弘等上疏論崙黨附閔氏不忠之罪, 乞收職牒鞫問, 仍遣吏守直。 前此有旨, 大臣有犯, 必先條奏取旨, 然後乃劾其人。 至是, 憲府先劾後聞, 上聞之大怒, 夜召巡禁司副司直崔揆, 執守弘及掌令許謨、持平鄭欽之ㆍ李有喜下獄。 又遣承傳宦者尹興阜於崙家, 黜去守直憲府書吏所由。 上曰: "無咎所言承敎者, 河崙曾不與焉, 憲府誤矣。" 乃命左副代言安騰, 同巡禁司官鞫問守弘等, 且問先發言者爲誰, 又遣興阜監之。 命巡禁司兼上護軍趙涓曰: "守弘等供狀, 須取謀害大臣四字。 如不吐實, 勿論訊杖多少, 以招納爲限。" 有喜供稱: "前日之議, 臣實唱之。 河崙之罪, 情攝不忠, 君父之讎, 不共戴天, 所當先發後聞。 臣等迂疎, 但守直而請罪耳。" 於是杖有喜, 問首謀者, 終不服。 遣左代言李慥于河崙之第, 令出視事, 崙詣闕謝恩啓曰: "今臺員以臣之故, 咸受箠楚, 臣實自愧, 心豈能安! 乞加寬貸。" 上不答, 乃使知申事黃喜傳旨曰: "憲府請罪之辭, 卿應不知, 今以告卿。" 喜因以疏意歷告之, 崙涕泣而對曰: "昔者殿下欲傳位, 使李叔蕃、李良祐卽臣家諭旨, 且使臣畫定辭位規模而進, 臣謂二人曰: ‘奉如此王旨, 來臣家可乎? 上行年雖至六七十, 世子雖至三四十, 猶爲不可。 況上春秋方盛, 世子幼沖, 甚爲不可。 宜還更啓。’ 其後叔蕃等再來曰: ‘主上必欲傳位, 以爲軍國大政, 我當斷決, 其餘國務與事大等事, 政丞與王共治如何?’ 臣於其時垂泣而答曰: ‘有何政丞與王共治哉? 臣則當以匹馬遁去耳。 臣請以一家譬之, 臣唯一子別居, 盡給以眼前使喚奴婢, 其奴婢等以臣子每加鞭撻皆泣, 悉還吾家乞憐, 臣中分而與之。 況國有二君, 則新舊臣僚, 應有造言生事, 互相殘滅, 不可遏也。 前朝忠烈王傳位忠宣王, 忠肅王傳位忠惠王, 未幾皆復位, 厥鑑不遠。’ 後數日, 上傳國寶於世子。 臣召尙瑞司丞鄭欽之問曰: ‘世子受此寶, 將欲如何?’ 欽之曰: ‘計無所出。’ 臣曰: ‘告世子, 使若自出意者, 陪國寶還入, 置於闕內可矣。’ 及再送國寶于世子殿, 臣與趙英茂率百官奔告于德壽宮, 殿下遣人止之, 臣等中途而還。 臣乃入義安大君
              和之家, 謂和曰: ‘可急詣德壽宮, 啓以今日之事, 庶幾沮止。’ 是日, 臣又至驪興府院君家, 謂霽曰: ‘今請之不得, 大人何不詣闕力止之乎? 群臣亦猶是也, 況大人乎? 宜率諸子以請。’ 霽聞臣之言, 乃詣闕。 臣與殿下之間, 非待今日臺諫劾問而後知也。" 又曰: "前朝趙日新、辛旽擅權, 言官多受刑。 國家創業以來, 言官無受刑者, 今以臣之故, 乃杖問臺員。 臣之驚恐, 何可勝言! 願特賜放免。" 又曰: "犯罪而疑其逃者, 守直可也, 在涉疑似者, 不必守直。 此事亦須詳定。" 又曰: "臺諫員, 宜用衆人薦望, 如有不中程式者, 罪及擧主, 然不可使官高者擧之。 然則反爲有害, 宜取朝士之望。" 上曰: "卿之所言, 皆我夙夜于懷之事, 唯薦擧之法則慮不及此。" 崙泣對曰: "臣非欲干譽也。 若以臣之故, 必欲加嚴刑於憲臣, 則臣將何面目以示人乎? 伏望上慈。" 上曰: "然則予將酌量。"
地名: 淸道 (慶尚道, 郡)
年: 1413.0

○忠淸道
              尼山兵船一隻, 遭風敗沒, 溺死者十人。 初, 國家以倭奴欲寇上國, 必道經沿海, 令忠淸道船軍, 泊海中要衝以備禦, 至是敗焉。 都觀察使以都萬戶宋琠, 於無賊變時, 乘夜行船, 請依律科罪, 從之。

○忠淸道
              石城縣私婢計火犾, 一乳三子, 命賜米六石。
地名: 淸道 (慶尚道, 郡)
年: 1416.0

○癸未/遣行臺監察郭貞于忠淸道, 行視民間收穫未熟之穀。 初, 玉川府院君
              劉敞啓曰: "忠淸道
              定山等處守令, 或有以未熟之穀, 督民收穫者。" 命司憲府覈實。 憲府劾敞, 敞答以家奴朴哲之言也。 貞率哲往視之, 哲言不實, 乃命刑曹論罪。
地名: 淸道 (慶尚道, 郡)
年: 1417.0

○丁酉/減權堡、李法華死罪, 杖一百、流三千里, 籍沒家産。 流堡于慶尙道
              東萊; 法華于全羅道
              海珍。 刑曹、臺諫詣闕, 請堡、法華之罪曰: "其不忠之罪, 與宗秀、五方無異, 上只從輕典, 不置於法, 非示後之常典。 請置極刑, 以戒後之爲臣不忠者。" 上曰: "罪四人, 可以示後, 何復煩刑好殺?" 固請, 上曰: "此予之從諫, 不若古先哲王也。 然古之王者, 於殺人之事, 亦未必皆從之也。 且堡只以女色諂事世子, 豈可比宗秀之奸兇也哉? 予不聽從, 勿復言之。" 其斬宗秀等四人, 爲世子以杜後日冒亂之徒, 然上猶隱然有不忍之心。 上曰: "李昇則予旣鞭之, 宜不下於有司矣。 然內中決罪, 至收告身, 而使國人不知, 予恐大體不可, 故下獄, 今不與罪可也。 且金奇弱宦, 本杖八十, 降等六十, 小斤同亦如之。 若有未稱, 臺諫其言之。" 執義河演進曰: "前此, 具宗秀不置於法, 以從輕典, 故繼踵者多。 今昇亦從輕典, 則臣恐如昇者亦有之, 乞置常刑, 以懲後來。" 上然之, 只流于全羅道
              金溝。 金山龍、陳鋪、今音同各杖一百, 定爲官奴, 陳鋪于忠淸道
              德恩; 金山龍于陰城, 後從本定平壤官奴; 今音同于慶尙道
              聞慶, 竝皆籍沒家産。

○震忠淸道
              鎭川私奴都致馬、慶尙道
              尙州百姓波忠牛。 波忠觸氣身燋, 然竟不至死。
地名: 淸道 (慶尚道, 郡)
年: 1419.0

○(忠請道)
                  〔忠淸道〕
                
              觀察使啓: "請道內居各司奴婢全失農者, 除身貢, 其次減半。" 從之。
地名: 淸道 (慶尚道, 郡)
年: 1420.0

○甲戌/以金萬壽爲左軍都摠制, 李潑戶曹參判, 安壽山刑曹參判, 李蕆工曹參判, 禹博中軍摠制, 成達生左軍摠制, 朴礎右軍同知摠制, 成揜漢城府尹, 李繩直司憲執義, 許誠、金廧司憲掌令, 梁權司憲持平, 曺洽
              慶尙道右道兵馬都節制使, 李順蒙
              慶尙道左道兵馬都節制使, 具成亮
              忠淸道兵馬都節制使, 邊頤
              全羅道兵馬都節制使竝兼水軍都節制使, 李伸
              濟州都按撫使, 趙琓判洪州牧事, 張思吉
              朔州道兵馬都節制使。 初, 漢城府尹徐選女壻母家奴, 種菜于典廐署羊場, 典廐署禁之。 母家狀訴于漢城府, 選當朝啓, 請於羊場近處, 勿禁種菜之人。 典廐署官告于代言司, 事乃覺。 於是, 罷徐選, 以成揜代之。 金廧爲兵曹正郞, 箇滿當遷。 上王以爲, 久勞兵曹, 特超授之, 又命兵曹餞遣。 是政, 朴訔以余德閏爲朝奉大夫黃海道經歷, 已通諭, 德閏乃出, 知申事元肅奉批判, 詣便殿安印啓曰: "余德閏由奉訓超陞爲朝奉經歷。" 上以爲過越, 乃命爲通善郞都事。 德閏, 訔姊夫, 金苞女壻也。 肅與訔本不協, 故啓德閏事, 訔由此尤疾之。

○刑曹啓: "各驛轉運奴婢, 京畿
              良才、樂生、駒興、迎曙、碧蹄、馬山、東坡、招賢、靑郊等九驛, 各給十戶正役一名、奉足二名, 幷二百七十名。 雙守驛, 二十戶。 綠楊、安奇、梁文、田原、菁好、加川、金嶺, 江原道
              生安, 忠淸道
              佐賛、分行、無極、用安、成歡、新恩等十四驛, 各八戶正役十名、奉足二名, 幷三百九十六名。 忠淸道
              丹月、安富、連原、黃江、守山、長林、長楊、台郞、栗峯、雙樹、德留、增若、金蹄、廣程、日新、敬天、平川等十七驛, 各六戶正役一名、奉足二名, 幷三百六名。 黃海道初面殘站金郊及新設劒水站, 亦依上項例, 量給奴婢。" 從之。
地名: 淸道 (慶尚道, 郡)
年: 1421.0

○忠淸道觀察使啓: "公州養象奴, 爲象所蹴而死。 其爲物, 無益於國, 所飼芻豆, 十倍於他獸, 一日米二斗、豆一斗, 一年之費, 米四十八石、豆二十四石。 怒則害人, 非徒無益, 反爲有害, 請放海島牧場。" 宣旨: "擇水草好處放之, 勿令病死。"
地名: 淸道 (慶尚道, 郡)
年: 1422.0

○是時, 倭船出(役)
                〔沒〕
              於全羅、忠淸海島中, 望兵船則奔避, 遇私船則輒掠奪。 朝議以爲: "若使良將率勁卒, 乘私船之輕快者, 出海中以誘致之, 乃發强弓勁箭, 加以火炮, 庶幾可捕。 縱使未捕賊, 亦不敢輕我私船矣。" 上然之, 乃以上護軍金祐生爲全羅道海道察訪, 大護軍申得海爲忠淸道海道察訪, 尹得民爲京畿海道察訪, 各於本道, 擇船上有能者, 裝私船五隻, 每隻騎三十餘人, 摠十五隻, 迭爲三運, 邀伺草竊倭奴於全羅等道, 仍賜祐生等內藥。 又命曰: "瘴海之氣可畏, 爾等往其道, 可食肉。" 遂令各道監司備送酒肉。

○兵曹據忠淸道觀察使報啓: "各道牧場馬匹孶息多少、牧養勤慢, 司僕養馬不用心檢察, 但橫行州郡, 煩擾作弊而已。 緣此孶息數小, 牧養無效。 自今依濟州牧馬例, 定職員牧子, 雌馬十匹, 孶息七八匹爲上等, 五六匹爲中等, 三四匹爲下爲。 孶息多者賞, 小者罰, 不用心致死者推徵。 以屬公法孫奴子, 加定爲牧子。 牧場所在各官守令, 皆兼監牧, 專掌牧養, 每當年終, 考其孶息多小, 以爲褒貶, 勿遣司僕養馬。"
地名: 淸道 (慶尚道, 郡)
年: 1423.0

○忠淸道監司啓: "道內流移船軍男女共四千三百三十九、驛子男女共四百五十九、補充軍男女共八十八口、各司奴婢共一千三百七十五口、私奴婢共七百五口。 一道流亡之數, 尙至七千餘口, 專是防禁不嚴所致, 非徒軍額日縮, 各司貢役奴婢日減, 恐群聚作賊, 以逞其憤, 或至害及其主, 其漸可慮。 請自今嚴立禁防, 毋令擅自流移, 已逃移者自首, 其不自首者及許接容隱者、隣里相應不告者, 於六典所載, 加等論罪。 各官守令容留境內, 不用心現推者, 以制書有違律論罪, 以杜流亡之弊。"

○刑曹啓: "忠淸道
              林川住私奴德山打殺私婢卜金, 律應絞。" 命減一等。